Το δίδυμο Αραούχο-Λιβάγια έκανε μάγια και η αλύγιστη ΑΕΚ που έχασε τα άχαστα, πήρε μια ισοπαλία... σαν νίκη κόντρα στην Αούστρια Βιέννης (2-2), κρατώντας το βαθμολογικό προβάδισμα πρόκρισης.

Λίγες μόλις ημέρες μετά την επική ανατροπή απέναντι στον Ολυμπιακό (3-2), η ΑΕΚ απέδειξε ξανά ότι είναι...αλύγιστη. Απέναντι στην Αούστρια Βιέννης, η Ένωση πήρε το προβάδισμα στο σκορ, όμως είδε τους αυστριακούς να φέρνουν το παιχνίδι... τούμπα με γκολ λίγο πριν από τη λήξη του πρώτου μέρους και με την έναρξη του δεύτερου.

Η ομάδα του Μανόλο Χιμένεθ, μάλιστα, δοκιμάστηκε ακόμη πιο έντονα, καθώς οι παίκτες έχασαν ένα... κάρο ευκαιρίες, με τον Πάτρικ Πεντς να πιάνει τα άπιαστα, όμως με γκολ στην εκπνοή κατάφεραν να πάρουν το 2-2 που... μοιάζει με νίκη, με αυτό η ΑΕΚ διατήρησε το προβάδισμα πρόκρισης, μένοντας στην δεύτερη θέση.

Οι Κιτρινόμαυροι είχαν ως μεγάλους πρωταγωνιστές τον Μάρκο Λιβάγια και τον Σέρχιο Αραούχο, οι οποίοι ξεκίνησαν για πρώτη φορά μαζί στην ενδεκάδα και... έκαναν μάγια, με τον Κροάτη να πετυχαίνει και τα δύο γκολ, σπάζοντας επιτέλους το ρόδι και τον Αργεντινό να έχει συμμετοχή σε αμφότερα.

Το ίδιο και ο Πέτρος Μάνταλος, ο οποίος έφτιαξε αρκετές ακόμη ευκαιρίες και ήταν εκ των διακριθέντων, όπως και ο Γιάκομπ Γιόχανσον, που έκανε ακόμη μια συγκινητική -με δεδομένα τα διαδοχικά ματς του- εμφάνιση στο κέντρο. Δεν μπορεί, ωστόσο, να πει κανείς το ίδιο και για τον Αστρίτ Αϊντάρεβιτς, που βρέθηκε στην ενδεκάδα αλλά δεν έπιασε την ευκαιρία και η δουλειά που... δεν έκανε σε τρεξίματα, κοψίματα και συμμετοχή στην ανάπτυξη φάνηκε όταν πέρασε στο παιχνίδι ο Γαλανόπουλος...

Φάσεις η ΑΕΚ, δοκάρι η Αούστρια

Η ΑΕΚ μπήκε δυνατά στο παιχνίδι, πήρε την πρωτοβουλία και προσπάθησε να πιέσει τους αυστριακούς. Η πρώτη της τελική ήρθε στο 5', όταν ο Λιβάγια δοκίμασε ένα σουτ έξω από την περιοχή, με τη μπάλα να περνάει άουτ. Τρία λεπτά αργότερα ο Αϊντάρεβιτς έκανε γέμισμα στην περιοχή, ο Βράνιες πήρε την κεφαλιά, αλλά ο Πέντς μπλόκαρε.

Στο 17', όμως, ήρθε η πρώτη μεγάλη ευκαιρία του ματς και ήταν για την Αούστρια σε μια αντεπίθεση: ο Αμπντουλάχι μπήκε στην περιοχή από αριστερά, έκανε το γύρισμα, ο Μονσάιν έπιασε το πλασέ με τη μια από κοντά, ο Ανέστης απέκρουσε και στη συνέχεια η μπάλα σταμάτησε στο οριζόντιο δοκάρι! Η ΑΕΚ απάντησε με δική της μεγάλη ευκαιρία στο 19', όταν από φάση διαρκείας ο Τσόσιτς έπιασε ένα σουτ εντός περιοχής και ο Πεντς απέκρουσε με υπερένταση.

Πρόβλημα με Τσόσιτς, γκολ με Λιβάγια

Λίγο μετά τη συμπλήρωση του πρώτου 20λεπτου η ΑΕΚ αναγκάστηκε να προχωρήσει σε αναγκαστική αλλαγή, με τον Τσόσιτς να τραυματίζεται και τον Άνταμ Τζανετόπουλο να παίρνει τη θέση του. Η ΑΕΚ είχε νέα ευκαιρία στο 27', όταν ο Μάνταλος συνεργάστηκε με τον Λιβάγια, έκανε ένα καλό μακρινό σουτ, αλλά ο Πεντς απέκρουσε σε κόρνερ.

Στο επόμενο λεπτό, όμως, η ΑΕΚ κατάφερε να πάρει κεφάλι στο σκορ: ο Λιβάγια έκανε πάσα στον Μάνταλο, αυτός βρήκε κάθετα τον Αραούχο μέσα στην περιοχή, ο Πεντς τον νίκησε στο τετ α τετ, αλλά στην προσπάθεια που έγινε για απομάκρυνση η μπάλα βρήκε στον Μάρκο Λιβάγια, πήρε μια καμπύλη πορεία και κατέληξε στα δίχτυα για το 1-0.

https://vid.me/e/Y6liw?stats=1

Ισοφάριση στην αντεπίθεση...

Στο 35' ήταν η σειρά της Αούστρια να απειλήσει με ένα στημένο, καθώς έπειτα από εκτέλεση φάουλ του Χολτσχάουσερ, ο Μοχάμεντ πήρε την κεφαλιά, αλλά ο Ανέστης μπλόκαρε ψύχραιμα. Ωστόσο, οι αυστριακοί κατάφεραν στο 43' να φέρουν το παιχνίδι στα ίσα. Ο Πιρές έφυγε στην πλάτη του Μπακάκη, έκανε το γύρισμα στην περιοχή και ο Μονσάιν με προβολή από κοντά έκανε το 1-1.

Η ΑΕΚ προσπάθησε να απαντήσει πριν βγει το ημίχρονο και στο 45' ο Λιβάγια βρήκε τον Αραούχο μέσα στην περιοχή από δεξιά, όμως ο Αργεντινός δεν κατάφερε να κάνει καλά το γύρισμα, με τον Πεντς να μπλοκάρει. Στο επόμενο λεπτό οι φιλοξενούμενοι εκτέλεσαν με κομπίνα ένα κόρνερ, ο Ταχουρί έκανε το σουτ, αλλά ο Ανέστης απέκρουσε, με το 1-1 να είναι το σκορ ημιχρόνου.

https://vid.me/e/4utwj?stats=1

Ανατροπή με Ταχουρί...

Τρία λεπτά μετά την έναρξη του δεύτερου μέρους το παιχνίδι πήρε ακόμη χειρότερη τροπή για την ΑΕΚ, καθώς η Αούστρια κατάφερε να πάρει κεφάλι στο σκορ, όταν έπειτα από ωραία συνολική ενέργεια η μπάλα έφτασε στον Ταχουρί δεξιά στην περιοχή και εκείνος με άψογο πλασέ νίκησε τον ανέστη για το 1-2.

Η Ένωση έχασε μεγάλη ευκαιρία να ισοφαρίσει εκείνη το ματς στο 51'. Ο Μάνταλος βρήκε με κεφαλιά κάθετα τον Αραούχο, εκείνος τσίμπησε τη μπάλα, ο Λιβάγια έκανε το σκαστό σουτ, αλλά ο Πεντς απέκρουσε σε κόρνερ. Από την εκτέλεσή του ο Βράνιες πήρε μια κεφαλιά, αλλά ο τερματοφύλακας των αυστριακών μπλόκαρε εύκολα.

https://vid.me/e/4ut7j?stats=1

Ευκαιρίες με το... τσουβάλι για ΑΕΚ

Δύο λεπτά αργότερα ο Μάνταλος είχε διπλή ευκαιρία για σουτ μέσα από την περιοχή, όμως στην πρώτη η μπάλα κόντραρε και στη δεύτερη απέκρουσε ο Πεντς! Στο 55' ακολούθησε νέα ευκαιρία για την ΑΕΚ, με τον Γκάλο να κάνει τη σέντρα, τον Βράνιες να παίρνει την κεφαλιά και τη μπάλα να περνά λίγο άουτ. Η πίεση της ΑΕΚ συνεχίστηκε και στο 58' ο Λάζαρος εκτέλεσε απευθείας ένα φάουλ, αναγκάζοντας τον Πεντς σε νέα επέμβαση.

Στο 60' ο Λιβάγια έκανε ένα καλό σουτ από τα όρια της περιοχής, όμως η μπάλα πέρασε δίπλα από το δοκάρι του Πεντς. Στο 67' η Ένωση είχε νέα τεράστια ευκαιρία, καθώς Λιβάγια βγήκε τετ α τετ, αλλά ο Πεντς κατάφερε να αποκρούσει με το αριστερό του πόδι το πλασέ του Κροάτη. Στο 73', μετά από κλέψιμο του Γιόχανσον, ο Αραούχο βγήκε στην αντεπίθεση, προσποιήθηκε μέσα στην περιοχή, έκανε το πλασέ, αλλά η μπάλα κόντραρε λίγο και πέρασε ελάχιστα δίπλα από το δοκάρι του Πεντς!

Λύτρωση με Λιβάγια!

Έπειτα από ένα διάστημα στο οποίο ο ρυθμός του αγώνα είχε πέσει, η ΑΕΚ είχε νέα καλή στιγμή στο 87', όταν ο Λάζαρος δοκίμασε ένα πολύ μακρινό σουτ, η μπάλα έσκασε, αλλά πέρασε δίπλα από το δοκάρι του Πεντς. Παρά την τροπή που είχε πάρει το παιχνίδι, η Ένωση βρήκε τα ψυχικά αποθέματα να βρει το γκολ που αναζητούσε ακριβώς με τη συμπλήρωση 90 λεπτών.

Ο Μάνταλος έκανε κάθετη στον Αραούχο, αυτός έκανε το γύρισμα και ο Λιβάγια από κοντά με πλασέ έγραψε το τελικό 2-2, με την ΑΕΚ να διατηρεί πλεονέκτημα στη μάχη της πρόκρισης, ούσα στη δεύτερη θέση του ομίλου με τέσσερις βαθμούς.

https://vid.me/e/QRbfM?stats=1

Οι συνθέσεις των δύο ομάδων:

ΑΕΚ (Μανόλο Χιμένεθ): Ανέστης, Μπακάκης, Βράνιες, Τσόσιτς (23' Τζανετόπουλος, 80' Μπακασέτας), Γκάλο, Γιόχανσον, Αϊντάρεβιτς (53' Γαλανόπουλος), Χριστοδουλόπουλος, Μάνταλος, Λιβάγια, Αραούχο.

Αούστρια Β. (Τόρστεν Φινκ): Πεντς, Μοχάμεντ, Ταχουρί-Σραντί, Αμπντουλαχί (60' Προκόπ), Μονσάιν (69' Φρίζενμπίχλερ), Σερμπέστ, Κλάιν, Ντε Πάουλα (90' Λι), Χολτσχάουσερ, Μαρτσίνκο, Φελίπε Πιρές

Τα πλάνα των προπονητών

Ο Μανόλο Χιμένεθ παρέταξε την ΑΕΚ με διάταξη 4-2-3-1. Στο τέρμα ήταν ο Ανέστης, στην άμυνα οι Γκάλο, Τσόσιτς, Βράνιες, Μπακάκης, στα αμυντικά χαφ ήταν οι Γιόχανσον και Αϊντάρεβιτς, στα δύο άκρα ήταν οι Χριστοδουλόπουλος, Μάνταλος και ο Λιβάγια ξεκίνησε πίσω από τον Αραούχο.

Ο Τόρστεν Φινκ από την πλευρά του παρέταξε την Αούστρια με 4-1-4-1. Στο τέρμα ήταν ο Πεντς, στην άμυνα οι Κλάιν, Μοχάμεντ, Σέρμπεστ, Μαρτσίνκο, ως κόφτης έπαιξε ο Χολτσχάουσερ, μπροστά του ήταν οι Πιρές, Ντε Πάουλα, Αμπντουλάχι, Ταγιούρι και στην κορυφή της επίθεσης ο Μονσάιν.

Αυτοί που έκριναν το ματς

Αν το σκορ είχε μείνει στο 1-2, θα ήταν ο Πάτρικ Πεντς, που έσωσε αμέτρητες φορές την ομάδα του. Τελικά έγινε ο Μάρκο Λιβάγια, ο οποίος είχε συνολικά πολύ καλή απόδοση και μετά από τόσο καιρό -εξαιρετικών παρ΄ όλα αυτά εμφανίσεων- που προσπαθούσε να ανακτήσει τη σχέση του με τα δίχτυα, πέτυχε δυο γκολ μαζεμένα και χάρισε στην ΑΕΚ μια πολύτιμη ισοπαλία.

Το ταμείο του αγώνα

Η ΑΕΚ ήταν καλύτερη συνολικά στο παιχνίδι, το πήγε εκεί που ήθελε παίρνοντας προβάδισμα, όμως δέχθηκε δύο... εύκολα γκολ. Σε κάθε περίπτωση, πήρε μια ισοπαλία που είναι μοιάζει με νίκη, όμως οι 21-9 τελικές μαρτυρούν ότι στην πραγματικότητα άξιζε κάτι ακόμη περισσότερο από το παιχνίδι.

Ο έλεγχος των διαιτητών

Σε γενικές γραμμές ο Πολωνός ρέφερι Πάβελ Γκιλ έκανε μια καλή διαιτησία, χωρίς να παίξει κάποιο ρόλο στην εξέλιξη του αγώνα και προσπαθώντας να μη χαλάει και τον ρυθμό του. Οι βοηθοί του είχαν κάποια ζητήματα με τα οφσάιντ γενικά, αφήνοντας κάποιες φάσεις που έπρεπε να κόψουν και κόβοντας άλλες που έπρεπε να αφήσουν. Στη φάση του δεύτερου γκολ της ΑΕΚ, που είναι αρκετά δύσκολη, ο Λιβάγια φαίνεται να είναι λίγο πιο μπροστά τη στιγμή που του κάνει το γύρισμα ο Αραούχο.